section_heading: Provincije
paragraph_text: Bosansko-hrvatska provincija je nastala u izvanrednim okolnostima, za vrijeme Drugoga svjetskog rata. Školske sestre franjevke iz Maribora 1929. došle su u Bosnu gdje su preuzele kućanstvo u odgojno-obrazovnim ustanovama Franjevačke provincije Bosne Srebrene: Sjemenište u Visokom i Bogosloviju u Sarajevu. Nakon nekoliko godina djelovanja u tim ustanovama sestre su u Varešu 1936. otvorile vlastiti Zavod sv. Ivana Evanđelista, u kojem su započele djelovati prema vlastitoj karizmi - kao školske sestre, učiteljice, u Novom Šeheru 1941. i u Brestovskom 1942. Do 1942. zajednice u Bosni bile su u sastavu Mariborske provincije. Dopuštenjem Kongregacije za ustanove posvećenog života i družbe apostolskog života prot. n. 951. od 29. travnja osnovana je Bosansko-hrvatska provincija sa sjedištem u Jastrebarskom, u Zagrebačkoj nadbiskupiji, a prvom provincijskom predstojnicom imenovana je s. Verena Dijaković. Zbog rata tamo nikada nije smješteno, nego je bilo u franjevačkom samostanu u Visokom (1942. – 1956.), a potom u Virovitici (1956. – 1958.). Od 1958. provincijsko središte je u Sarajevu. Od 2017. novo provincijsko sjedište je u Sarajevu na Bjelavama 85. Od 1942. do 1958. Provincija je živjela i razvijala se pod imenom Hrvatska provincia Prečistog Srca Marijina kada je njezin naziv nadopunjen: Bosansko-hrvatska provincija Prečistog Srca Marijina. Od 1949. Provincija ima svoj novicijat, najprije u franjevačkom samostanu u Fojnici (do 1951.), potom u vlastitoj kući u Virovitici (1953. – 1957.), a od 1957. nalazi se u Kloštru Ivaniću, Hrvatska. Zbog Domovinskog rata 1992. godine bio je izmješten u Zagreb, Pavlinski prilaz 3, a 1995. vraćen je u Kloštar Ivanić, gdje se i danas nalazi. Sestre djeluju u Bosni, Hrvatskoj, Njemačkoj, Austriji i Africi, u misijama u Ugandi.